
	[bookmark: nev]FARKAS NIKOLETT
Magyar
BA, 3. félév
Pázmány Péter Katolikus Egyetem
Bölcsészet- és Társadalomtudományi Kar
	






Témavezető:
	Dr. Bogár Judit
egyetemi adjunktus, PPKE BTK




Utalásrendszer Bethlen Kata Önéletírásában

Bethlen Kata Önéletírását sokféle szempontból elemezték már, van azonban egy rétege, amelyet eddig csak érintőlegesen vizsgáltak: ez a szöveg utalásrendszere önmagában, az alkotáson belül. Dolgozatom célja bemutatni az előre- és visszautalásoknak ezt a rendszerét, amely fontos szövegkohéziós szerepet tölt be az Önéletírásban. Az utalásrendszer elemei a következők: előre- és hátrautalások, zárójelben fejezetszámokra való hivatkozások, szó szerinti ismétlések, megtörtént vagy később bekövetkező eseményekre tett utalások, sejtetések, jövendölések, keretbe foglalt epizódok, ismétlődő szimbólumok. A szöveget behálózó utalások és az elbeszélő sajátos szóhasználata, narrációs módszerei átszövik, összetartják a mű szerkezetét. Az Elöljáró beszéd fontos csomópontja az Önéletírásnak, mivel az ott tömören összefoglalt részekre rendre visszautal az elbeszélő. Az első, visszatekintő rész egy nagyon pontosan, szabályosan szerkesztett része a szöveg egészének, ezt nemcsak a fejezetek külső kinézete mutatja, hanem az utalások pontossága, azok áthidaló szerepe sem elhanyagolható. A mű kisebb-nagyobb epizódokból épül fel, ezeket a részeket szükséges volt összekötni a külső szempontokon (az elbeszélő és a mű célja, biblikusság stb.) kívül a szövegben rejlő belső utalások szintjén is, különben most talán egy „vallásos anekdota-füzérről” beszélnénk, nem egy összefüggő elbeszélésről.



